Hukumat apparatidagi Harbiylashtirilgan tuzilmalar faoliyatini moliyaviy va moddiy-texnik ta'minlash bo‘limi nimalar bilan shug‘ullanadi?

Vazirlar Mahkamasining “O‘zbekiston Respublikasi Vazirlar Mahkamasi apparatining Xalqaro hamkorlik bo‘limi hamda Harbiylashtirilgan tuzilmalar faoliyatini moliyaviy va moddiy-texnik ta'minlash bo‘limi to‘g‘risidagi nizomlarni tasdiqlash haqida”gi qarori qabul qilindi.
O‘zbekiston Respublikasi Vazirlar Mahkamasi apparatining Xalqaro hamkorlik bo‘limi to‘g‘risidagi nizomga ko‘ra, bo‘lim O‘zbekiston Respublikasi Vazirlar Mahkamasi apparatining Vazirlar Mahkamasi, uning Rayosati va apparati faoliyatini xorijiy davlat hamda xalqaro tashkilotlar bilan hamkorlik masalalari bo‘yicha ta'minlaydigan tarkibiy bo‘linmasi hisoblanadi.
Bo‘lim o‘z faoliyatini O‘zbekiston Respublikasining bosh vaziri rahbarligida amalga oshiradi, bir vaqtning o‘zida uning faoliyati Vazirlar Mahkamasi apparati boshqaruvchisi tomonidan muvofiqlashtirib boriladi.
Quyidagilar Bo‘limning asosiy vazifalari hisoblanadi:
O‘zbekiston Respublikasining xorijiy davlatlar va   xalqaro tashkilotlar bilan xalqaro hamkorlik masalalarini muvofiqlashtirish;
hukumatlararo komissiyalar (qo‘mitalar, kengashlar va ishchi guruhlar) ishlarini muvofiqlashtirish va ularning bayonnoma qarorlari bajarilishining monitoringini olib borish;
davlat va xo‘jalik boshqaruvi organlari, mahalliy ijro etuvchi hokimiyat organlari tomonidan kiritiladigan O‘zbekiston Respublikasining qonunlari, O‘zbekiston Respublikasi prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari loyihalarining ekspert jihatidan puxta ishlab chiqilishini tashkil qilish;
O‘zbekiston Respublikasining qonunlari, O‘zbekiston Respublikasi prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari loyihalarini tayyorlash hamda tayyorlashda ishtirok etish;
tizimlashtirilgan ma'lumotlar bankini shakllantirish va yuritish, O‘zbekiston Respublikasi xalqaro shartnomalarining normalari, O‘zbekiston Respublikasi prezidentining, O‘zbekiston Respublikasi bosh vazirining xorijiy davlatlarga, xorijiy davlatlar va hukumatlar, xalqaro tashkilotlar rahbarlarining O‘zbekiston Respublikasiga tashriflari davomida erishilgan kelishuvlar, shuningdek, hukumatlararo va idoralararo darajadagi kelishuvlarning amalga oshirilishini monitoring qilib borish.
O‘zbekiston Respublikasi Vazirlar Mahkamasi apparatining Harbiylashtirilgan tuzilmalar faoliyatini moliyaviy va moddiy-texnik ta'minlash bo‘limi to‘g‘risidagi nizomga ko‘ra, Bo‘lim faoliyati O‘zbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, O‘zbekiston Respublikasi Milliy gvardiyasi, O‘zbekiston Respublikasi Davlat xavfsizligi xizmati va O‘zbekiston Respublikasi prezidentining xavfsizlik davlat xizmati faoliyatini moliyaviy hamda moddiy-texnik ta'minlash masalalari bo‘yicha Vazirlar Mahkamasi, uning Rayosatini, shuningdek, Vazirlar Mahkamasi apparatini axborot-tahliliy ta'minlashga yo‘naltirilgan.
Quyidagilar Bo‘lim faoliyatining asosiy yo‘nalishlari hisoblanadi:
“Xalq davlat idoralariga emas. davlat idoralari xalqimizga xizmat qilishi kerak” degan asosiy prinsipni o‘z vaqtida, aniq va to‘liq hajmda amalga oshirish;
vazirliklar, davlat qo‘mitalari va davlat boshqaruvining boshqa organlari tomonidan O‘zbekiston Respublikasi qonunlari, O‘zbekiston Respublikasi Oliy Majlisi palatalarining hujjatlari, parlament va deputatlar so‘rovlari, O‘zbekiston Respublikasi prezidentining qarorlari va topshiriqlari bajarilishini monitoring qilib borish, shuningdek, joylardagi ishlarning real holatini doimiy o‘rganish, iqtisodiyot hamda ijtimoiy sohadagi muammolarni har tomonlama tahlil qilish va shu asnoda strategik hamda ustuvor vazifalarni amalga oshirishga doir kompleks takliflar ishlab chiqish;
2017-2021 yillarda O‘zbekiston Respublikasini rivojlantirishning beshta ustuvor yo‘nalishlari bo‘yicha Harakatlar strategiyasi, 2030 yilgacha O‘zbekiston Respublikasini ijtimoiy-iqtisodiy rivojlantirish konsepsiyasi doirasidagi vazifalar. o‘rta muddatli va uzoq istiqbolda rivojlantirishning tasdiqlangan tarmoq va hududiy dasturlari doirasidagi vazifalarning o‘z vaqtida va samarali amalga oshirilishini taminlash;
barcha darajalardagi vazirliklar va idoralar rahbarlari zimmasiga yuklangan vazifalar hamda funksiyalarning samarali va natijali bajarilishi uchun ularning shaxsiy roli hamda mas'uliyatini oshirish;
biriktirilgan sohada davlat siyosatining samarali va sifatli amalga oshirilishi, shu jumladan moliyaviy resurslarni boshqarish masalalarida vazirliklar va idoralarning mustaqilligini idoraviy mansub tashkilotlar faoliyatini muvofiqlashtirish hamda nazorat qilishning aniq tizimini joriy etish orqali kuchaytirish;
idoraviy mansub tashkilotlar va ularning rahbarlari faoliyatini aniq ko‘rsatkichlar hamda maqsadli indikatorlarga erishish, yaqin, o‘rta va uzoq muddatli istiqbolda iqtisodiyot tarmoqlari va ijtimoiy sohani strategik rivojlantirish dasturlarini amalga oshirish sifati va samaradorligiga asoslangan yangi baholash tizimini joriy etish;
zamonaviy axborot-kommunikatsiya texnologiyalarini joriy etish orqali, shu jumladan ilg‘or xalqaro tajribani o‘rganish asosida normativ-huquqiy hujjatlarning loyihalarini ishlab chiqish, kelishish, ekspertizadan o‘tkazish va ko‘rib chiqish tizimini takomillashtirish;
O‘zbekiston Respublikasi prezidenti Administratsiyasining tegishli bo‘linmalari, shuningdek, O‘zbekiston Respublikasi Oliy Majlisi Qonunchilik palatasi va Senatining qo‘mitalari bilan o‘zaro yaqin hamkorlikni ta'minlash;
O‘zbekiston Respublikasi Vazirlar Mahkamasi apparatida, vazirliklar va idoralarda ijro intizomi darajasini oshirish, zamonaviy axborot-kommunikatsiya texnologiyalarini joriy etish asosida O‘zbekiston Respublikasi prezidenti va hukumatining hujjatlari, bayonnomalari va topshiriqlari, shuningdek, “Yo‘l xaritalari”ning bajarilishi yuzasidan tizimli nazoratni ta'minlash;
davlat organlarining faoliyatini yuzaga keladigan muammolar sabablari va sharoitlarini bartaraf etish, ishni tashkil qilishning zamonaviy uslublarini joriy qilish bo‘yicha kompleks chora-tadbirlarni ishlab chiqish hamda amalga oshirishga qayta yo‘naltirish maqsadida ayrim davlat funksiyalarini xususiy sub'yektlarga berish orqali ortiqcha ma'muriy tartibga solishni kamaytirish;
davlat boshqaruvini nomarkazlashtirnsh, mahalliy ijro etuvchi hokimiyat organlarining moliyaviy imkoniyatlari, roli va javobgarligini kengaytirish, markaziy va o‘rta bo‘g‘in boshqaruv xodimlari sonini optimallashtirish orqali boshqaruvning vertikal tizimi mexanizmlarini va ijro etuvchi hokimiyat organlarining o‘zaro hamkorligini takomillashtirish;
harbiylashtirilgan tuzilmalar faoliyatini moliyaviy va moddiy-texnik ta'minlash bo‘limida, shuningdek, biriktirilgan vazirliklar va idoralarda kadrlarni tanlash tizimini takomillashtirish, xodimlar malakasini oshirish va kadrlarning amaliy zaxirasini tayyorlashning samarali shakl va usullarini joriy etish.